苏轼
竹枝歌
苍梧山高湘水深，中原北望度千岑。
帝子南游飘不返，惟有苍苍枫桂林。
枫叶萧萧桂叶碧，万里远来超莫及。
乘龙上天去无踪，草木无情空寄泣。
水滨击鼓何喧阗，相将扣水求屈原。
屈原已死今千载，满船哀唱似当年。
海滨长鲸径千尺，食人为粮安可入？
招君不归海水深，海鱼岂解哀忠直？
吁嗟忠直死无人，可怜怀王西入秦。
秦关已闭无归日，章华不复见车轮。
君王去时箫鼓咽，父老送君车轴折。
千里逃归迷故乡，南公哀痛弹长铗。
三户亡秦信不虚，一朝兵起尽讙呼。
当时项羽年最少，提剑本是耕田夫。
横行天下竟何事，弃马乌江马垂涕。
项王已死无故人，首入汉庭身委地。
富贵荣华岂足多，至今惟有冢嵯峨。
故国凄凉人事改，楚乡千古为悲歌。